還山吟留別城南諸公
作者：嚴羽
朝代：宋

paragraphs: 日暮望寒山，悵然歸思發。
如何山中客，屢看城頭月。
山中月明女蘿秋，石磴潺湲瀉碧流。
巖猨久別應惆悵，澗鳥相呼亦共愁。
城南故人與我好，令我忘却歸山道。
昨夜西窗夢到家，忽驚千嶂芝花老。
朝來舟子促辭君，回首空江語尚聞。
別後莫嗟難見面，相思只望嶺頭雲。